CELEX: 62020TN0621
Language: mt
Date: 2020-10-03 00:00:00
Title: Kawża T-621/20: Rikors ippreżentat fit-3 ta’ Ottubru 2020 – EMCS vs EASO

21.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 443/21
            
         
      Rikors ippreżentat fit-3 ta’ Ottubru 2020 – EMCS vs EASO
      (Kawża T-621/20)
      (2020/C 443/25)
      Lingwa tal-kawża: l-Ingliż
      
         Partijiet
      
      
         Rikorrenti: EMCS ltd. (L-Imsida, Malta) (rappreżentanti: P. Kuypers u N. Groot, avukati)
      
         Konvenuta: L-Uffiċċju Ewropew ta’ Appoġġ fil-qasam tal-Asil (EASO)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-EASO, bid-data tat-23 ta’ Lulju 2020, b’riferiment “Proċedura ta’ akkwist EASO/2020/789, provvista ta’ ħaddiema temporanji permezz ta’ aġenzija għall-EASO f’Malta” mill-proċedura ta’ akkwist irregolata mir-Regolament (EU, Euratom) 2018/1046, (1) sa fejn ċaħdet l-offerta tar-rikorrenti mis-sejħa għal offerti bin-numru ta’ riferiment EASO/2020/789; u/jew
               
            
                  —
               
               
                  tannulla l-att(i) li bihom l-EASO ppermetta jew jippermetti parti li ma hijiex ir-rikorrenti sabiex tistabbilixxi kuntratt qafas wara s-sejħa għal offerti bin-numru ta’ riferiment EASO/2020/789;
               
            
                  —
               
               
                  tordna lil EASO jikkumpensa lir-rikorrenti għad-dannu li EASO kkawża billi pprevjena lir-rikorrenti milli teżegwixxi l-kuntratt qafas; u
               
            
                  —
               
               
                  tikkundanna lil EASO għall-ispejjeż tar-rikorrenti.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq il-fatt li EASO kiser il-prinċipju ta’ ugwaljanza fit-trattament u l-prinċipju ta’ trasparenza, billi d-dokumenti tas-sejħa għal offerta ma kinux ċari, preċiżi u inekwivoċi suffiċjentement u EASO seta’ u missu kkjarifika d-dokumenti tas-sejħa għal offerti. Għalkemm ir-rikorrenti saqsiet għal kjarifika f’diversi okkażjonijiet, EASO għażel li ma jikjarifikax id-dokumenti tiegħu tas-sejħa għal offerti. Għalhekk, EASO aċċetta volontarjament ksur kontinwu tal-prinċipju ta’ trasparenza.
               
            
                  2.
               
               
                  It-tieni motiv ibbażat fuq il-fatt li EASO kkalkola mill-ġdid b’mod illegali l-offerta finanzjarja tar-rikorrenti waħedha, u aġixxa bi ksur tal-ispeċifikazzjonijiet tiegħu stess tas-sejħa tal-offerti u tal-każistika ta’ kemm il-Qorti Ġenerali kif ukoll tal-Qorti tal-Ġustizzja Ewropea. Sussegwentement, EASO bbaża l-evalwazzjoni tiegħu tal-offerta tar-rikorrenti fuq l-ammont modifikat. Għalhekk, EASO aġixxa kontra l-prinċipji ta’ ugwaljanza fit-trattament u trasparenza. Bħala riżultat, EASO ma setax jasal għad-deċiżjoni tiegħu ta’ għoti.
               
            
                  3.
               
               
                  It-tielet motiv ibbażat fuq il-fatt li EASO kiser l-Artikolu 170(3) tar-Regolament 2018/1046, billi ma ddikjarax il-vantaġġi relattivi tal-konsorzju vis-à-vis l-offerta tar-rikorrenti, anki wara li r-rikorrenti talbet speċifikament lil EASO li jagħmel dan. EASO ma żvelax għalfejn l-offerta tal-konsorzju ħadet iktar marki mill-offerta tar-rikorrenti, bir-riżultat li r-rikorrenti ma kinitx setgħet tidentifika s-saħħiet u d-dgħjufijiet tal-offerta tagħha stess imqabbla ma’ dik tal-konsorzju.
               
            
                  4.
               
               
                  Ir-raba’ motiv ibbażat fir-rigward tat-talba għal kumpens, jiddikjara li r-rikorrenti sofriet dannu minħabba t-telf ta’ profitt li jirriżulta mit-telf tal-konklużjoni tal-kuntratt qafas.
               
            
         (1)  Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, bir-rettifika ĠU 2019, L 60, p. 36).